Soet, sappige nartjies volop by fees | News24
Soet, sappige nartjies volop by fees
DIE dorp ruik na nartjies, sangers berei voor, die gebak word beplan, en feesvure brand hoog! Dit kan feesgangers by die jaarlikse Agrimark Nartjiefees binnekort op Loerie verwag.
Dié gewilde gesinsfees vier vanjaar boonop sy 25ste bestaansjaar.
Besoekers aan die Nartjiefees op 1 Oktober vanaf 08:30 by die NG Kerk Loerie kan opgewonde uitsien na talle stalletjies, gebeure en optredes deur van die land se beminde kunstenaars, soos Jay en Liani, Die Broers, Jennifer Zamaudio, Ray Dylan, Dillon Lerm en Berneace Slabbert.
Smaaklike etes, tuisgebak, vrugte en groente uit die Gamtoosvallei sal die feesgangers se honger stil. By die kunsmarkstalletjies sal heerlike ontbytbroodjies, boereworsrolle, sosaties, kerrie en rys, nagereg, pannekoek, en biltong te koop wees.
'n Hoogtepunt van die dag is die groot Nartjie-eetkompetisie wat elke jaar vir baie pret sorg as die moedige deelnemers poog om soveel nartjies moontlik in 'n minuut baas te raak.
Dis gewis 'n taai affêre, daarom is dit geen maklike taak om daarná die kroon vir die fees se nartjiekoning (of -koningin) te wen nie.
Mej. Nartjiefees en Mnr. Nartjiepit lok talle inskrywings wat vanaf 08:00 by die fees gedoen word. Skoonhede en aantreklikes neem in ouderdomsgroepe van 3 - 6, 7 - 13 en 14 - 21 deel.
Kaartjies kos R90 vir volwassenes en R40 vir laerskoolkinders.
Vir meer inligting of om 'n stalletjie te bespreek, skakel Amanda by 042 287 0634 of epos ngkerkloerie@lantic.net. Besoek ook hul webblad by www.nartjiefees.co.za en hul Facebook-blad.